Lp Urmas Grüning Teie: 24.07.2025 nr 7.2-11.1/4026-1

Päästeamet

pohja@paasteamet.ee Meie: 21.08.2025

**Vastused ja selgitused Paldiski Kasesaare tee 10 ammoniaagitehase ja Kasesaare tee 12 gaasielektrijaama keskkonnamõju hindamise aruande kohta esitatud tähelepanekutele**

OÜ Derivaat NH3 esitas Lääne-Harju Vallavalitsusele 16.06.2025 Paldiski Kasesaare tee 10 ammoniaagitehase ja Kasesaare tee 12 gaasielektrijaama keskkonnamõju hindamise (KMH) aruande eelnõu, millele Lääne-Harju Vallavalitsus küsis keskkonnamõju hindamise ja keskkonnajuhtimissüsteemi seaduse (KeHJS) § 21 lg 1 kohaselt seisukohti asjaomastelt asutustelt. KMH aruande avalik väljapanek toimus perioodil 07.07 – 07.08.2025 ning aruande avalik arutelu toimus 11.08.2025 Paldiski linnas Rae tn 38 II korrusel Vallavolikogu saalis.

Päästeamet esitas omapoolsed tähelepanekud-märkused 24.07.2025 kirjaga nr 7.2-11.1/4026-1. Vastavalt KeHJS § 21 lg 5 esitame ülevaate, kuidas teie ettepanekutega on arvestatud.

Esimese teemana tõite välja, et tsisternveokite kasutamisel ammoniaagi vedamiseks ja laevade punkerdamiseks on vaja KMH aruandes välja tuua ajutise ohuallika (ohtliku veose) ohualade andmed ning transporditavad kogused. Teavitame, et eeldatavalt kasutatakse 25-tonniseid veokeid (KMH aruanne ptk 1.3.4) ja KMH aruande ptk 3.9.3 lisatakse ülevaade veokitega toimuda võivate juhtumite ohualade kohta, konkreetsemalt käsitletakse sadama ja tehase vahel toimuvaid vedusid (st ettepanekuga arvestatakse).

Teiseks teavitasite, et seisuga 21.10.2024 on Baltic Oil Service käitamisluba peatatud kuna käitises on lõpetatud naftasaaduste käitlemine ja lähiajal ei ole kavas naftasaaduste käitlemist alustada. See info on võetud teadmiseks. KMH aruandes on ptk 2.1 viide, et Baltic Oil Service varasema tegevuse ohuala ulatus oli 128 m. Kuid arvestades Tallinna Sadama AS ettepanekutes viidatud kehtivat maakasutuse lepingut, kehtivat välisõhu saasteluba vedelkütuste käitlemiseks ja ettevõtte võimalikke arendusplaane, ei eemaldata seda viidet ohuala ulatusele KMH aruandest, selle põhjal antakse KMH aruandes lühidalt hinnang võimalikele vastasmõjudele ammoniaagitehasega tulevikus (vastasmõju puudub, sest ühe käitise ohualad ei ulatu teise käitiseni).

Lugupidamisega

Erik Laidvee

/allkirjastatud digitaalselt/

Juhatuse liige